Lionel Messi

Lionel Andrés ”Leo” Messi Cuccittini (; s. 24. kesäkuuta 1987 Rosario, Santa Fe) on argentiinalainen jalkapalloilija, jota pidetään laajalti yhtenä kaikkien aikojen parhaista pelaajista. Hyökkääjän pelipaikalla pelaava Messi on Argentiinan maajoukkueen kapteeni sekä maailmanmestari vuodelta 2022. Seurajoukkuetasolla hän edustaa Major League Soccerissa pelaavaa Inter Miamia. Messi aloitti jalkapallouransa synnyinkaupunkinsa Newell’s Old Boysin nuorisojoukkueessa. Hän liittyi 13-vuotiaana Barcelonan junioriakatemiaan. Messi solmi Barcelonan edustusjoukkueen kanssa sopimuksen vuonna 2004 ja voitti vuoteen 2021 mennessä kymmenen kertaa Espanjan pääsarjamestuuden, seitsemästi Copa del Reyn, kahdeksasti Espanjan supercupin, neljästi Mestarien liigan sekä kolmesti UEFA Super Cupin ja seurajoukkueiden MM-kilpailut. Hän jatkoi ranskalaisseura Paris Saint-Germainiin kaksivuotisella sopimuksella ja voitti sen aikana kahdesti Ranskan pääsarjamestaruuden ja kerran Ranskan supercupin. Messi debytoi Argentiinan ammattilaismaajoukkueessa elokuussa 2005 ystävyysottelussa Unkaria vastaan. Hänestä tuli seuraavana vuonna pelatuissa maailmanmestaruuskilpailuissa historian nuorin MM-turnauksessa pelannut argentiinalainen. Kaksi vuotta myöhemmin hän voitti olympiakultaa. Maajoukkueen kapteeniksi Messi valittiin elokuussa 2011. Vuoden 2014 MM- kilpailuissa hän saavutti Argentiinan kanssa hopeaa, ja Messi valittiin turnauksen parhaaksi pelaajaksi. Hänestä tuli Argentiinan kaikkien aikojen paras maalintekijä vuonna 2016. Argentiina voitti Copa Américan 2021 ja MM- kultaa 2022, ja Messi valittiin sen parhaaksi pelaajaksi. Messi on valittu maailman parhaaksi pelaajaksi ennätykselliset kahdeksan kertaa. Lisäksi hänet on valittu Fifan vuoden pelaajaksi vuonna 2009, Fifan The Best -palkinnon voittajaksi kolmesti, Euroopan Kultaisen kengän saajaksi kuudesti ja Uefan Euroopan parhaaksi pelaajaksi kahdesti. Hän on tehnyt urallaan yli 800 maalia ja on kaikkien aikojen toiseksi paras maalintekijä Cristiano Ronaldon jälkeen. Hän on voittanut ennätykselliset 46 seurajoukkuetitteliä. Hän on Ronaldon ohella urheiluhistorian ainoa joukkuelajin edustaja, joka on ansainnut urallaan yli miljardi dollaria. Messi on Espanjan pääsarjan kaikkien aikojen paras maalitekijä ja syöttäjä sekä yhdeltä kaudelta että historian ajalta. Kaudella 2011–2012 Messi teki maaliennätyksen yhden kauden aikana viimeistellyissä maaleissa; 73 kappaletta seurajoukkueessa sekä yhteensä 82 seura- ja maajoukkueessa. Vuonna 2012 syntyi myös kalenterivuoden maaliennätys 91 maalilla. Joulukuussa 2020 Messi teki 644:nnen maalinsa Barcelonassa rikkoen yhdessä seurassa tehdyn maaliennätyksen. == Tausta == Lionel Andrés Messi Cuccittini syntyi 24. kesäkuuta 1987 Jorge Messin ja Celia Cuccittinin kolmantena lapsena Rosarion kaupungissa. Jorge työskenteli osastopäällikkönä Acindarin teräsyhtiössä Villa Constituciónissa, joka sijaitsee noin 50 kilometrin päässä Messin syntymäkaupungista. Celia taas työskenteli magneetteja valmistavassa tehtaassa.Caioli 2023, s. 7. Lionelilla on kaksi veljeä: Rodrigo Martín (s. 1980) ja Matías Horacio (s. 1982).Caioli 2023, s. 9. Molemmat heistä pelasivat jalkapalloa, ja myös Messin serkut ja sedät ovat olleet aktiivisia jalkapalloilijoita.Shetty 2016, s. 2. Messillä on myös nuorempi sisko María Sol.Caioli 2023, s. 372. Perhe oli työväenluokkainen. He asuivat suvun omistamalla tontilla sijainneessa talossa, jonka Jorge oli rakentanut.Caioli 2023, s. 11. Lionel sai ensimmäisenä syntymäpäivänään tädiltään ja sedältään lahjaksi jalkapallopaidan. Perhe toivoikin hänen pelaavan paikallisen Newell’s Old Boysin joukkueessa. Nelivuotiaana pojalle annettiin punakuvioinen jalkapallo. Hän osallistui eräänä päivänä isänsä ja veljiensä katujalkapallo-otteluun ja yllätti kaikki taidoillaan.Caioli 2023, s. 12. Messin lapsuudenidoli oli Argentiinan maajoukkueessa vuosina 1999–2009 pelannut Pablo Aimar.Perez 2018, s. 44. == Nuoruusura == === Newell’s Old Boys ja kasvuongelmat === Messi pääsi kesällä 1992 mukaan pelaamaan paikallisen Grandolin seuran otteluun. Joukkueelta puuttui pelaaja, ja Messi otettiin varauksin korvaamaan tätä. Vaikka Messi oli ottelussa pelanneista pienin ja nuorin, hän pelasi parhaiten.Caioli 2023, s. 14–15. Messi liittyi maaliskuussa 1994 Newell’s Old Boysin joukkueeseen. Seurassa pelasivat myös hänen veljensä, ja myös isä oli pelannut siinä aiemmin.Caioli 2023, s. 19. Messi teki keskimäärin sata maalia kaudessa sarjapelit, turnaukset ja ystävyysottelut mukaan luettuina.Caioli 2023, s. 24. Messi vietiin tammikuussa 1997 lääkäriin, koska hän oli vain 127 senttimetrin pituinen.Caioli 2023, s. 26. Hän ei saanut tarpeeksi kasvuhormonia, ja vastaavaa kasvuhormonivajausta sairastaa noin yksi 20 miljoonasta ihmisestä. Hoito aloitettiin välittömästi,Caioli 2023, s. 27. ja Messi sai päivittäin hormoniruiskeen jalkaansa.Shetty 2016, s. 6. Hän pelasi Newell’s Old Boysissa vuosina 1994–2000 yhteensä 176 ottelua ja teki niissä 234 maalia. === Muutto Espanjaan ja pituuskasvun kehittyminen === Messi tunnettiin 13-vuotiaana laajalti jalkapallopiireissä. Hänestä kirjoitettiin lehtien etusivuilla ja keskusteltiin juonioriliigojen keskuudessa.Caioli 2023, s. 32. Barcelona kutsui Messin testileirille Espanjaan, missä hän teki nopeasti vaikutuksen seuran tekniseen johtajaan Carles Rexachiin.Perez 2018, s. 8–9. Messin hormonihoitoa oli rahoitettu ensin vakuutusten kautta, mutta se muotoutui ongelmaksi Argentiinan talouslaantuman aikoihin. Myöhemmin hoitorahoitusta hankittiin Newell’s Old Boysilta. Rexach suostui sopimuksen laatimisen lisäksi maksamaan Messin hormonihoidon kustannukset. Fyysisen kasvun lisäksi kasvuhormoni paransi erityisesti Messin nuoruudessa todettuja reisilihasvaivoja. Messi liittyi Barcelonan junioriakatemiaan loppuvuodesta 2000. Rexach päätti ottaa Messin joukkueeseen, vaikka hän ei vastannut fyysisiltä ominaisuuksiltaan joukkueen tasoa. Messille myönnettiin 6. maaliskuuta 2001 määräaikainen pelaajalisenssi, ja hän pelasi seuraavana päivänä ensimmäisen ottelunsa ja teki maalin. Koska Messi oli ulkomaalainen, hän ei voinut pelata junioreiden A-joukkueissa, vaan B-joukkueissa piirisarjaotteluita. Hän loukkaantui huhtikuussa ja pelasi kesäkuussa,Caioli 2023, s. 38. mutta loukkaantui uudelleen viikon päästä. Samoihin aikoihin Messin kasvuhormonihoitoa päätettiin vähentää asteittain, kunnes se lopetettiin kokonaan. Hänen pituutensa oli tarkoitus normalisoitua henkilökohtaisen harjoitusohjelman ja tiukan ruokavalion myötä. Hän pelasi ensimmäisellä kaudellaan loukkaantumisten vuoksi vain kahdessa virallisessa ottelussa ja yhdessä ystävyysottelussa. Messin perheestä osa palasi takaisin Argentiinaan tutumman elämäntavan perässä, ja Messi jäi Barcelonaan isänsä kanssa. Messi allekirjoitti muutaman vuoden sisällä yhteensä kuusi pelaajasopimusta Barcelonan kanssa.Caioli 2023, s. 39–40. Messi sai helmikuussa 2002 luvan pelata nuorten mestaruussarjassa. Hän teki hattutempun Esplugues de Llobregatia vastaan pelatussa ottelussa, joka päätyi Barcelonan hyväksi 14–1. Maaliskuussa hän voitti ensimmäisen mestaruutensa Barcelonassa. Toukokuussa hän voitti myös arvostetun Maestrelli-turnauksen. Seuraavalla kaudellaan Messi pelasi A-junioreissa ja teki 36 maalia pelaamissaan 30 sarjaottelussa. Hän voitti kaksi mestaruutta, Liga de División de Honorin ja Copa Catalunayan sekä teki kolme hattutemppua ja yhdessä ottelussa neljä maalia. Messi oli joukkueen pienikokoisin pelaaja, pituudeltaan 162 senttimetriä ja painoltaan 55 kilogrammaa.Caioli 2023, s. 41. == Seurajoukkueura == === FC Barcelona === Messi debytoi ammattilaistasolla marraskuussa 2003 Portoa vastaan Barcelonan historian kolmanneksi nuorimpana pelaajana. Barcelona oli joutunut peluuttamaan juniorijoukkuetta vakiokokoonpanon vajauksen vuoksi. Messi palasi ottelun jälkeen edustamaan Barcelonan muita joukkueita, kuten kakkossarjan B-joukkuetta, kunnes hän helmikuussa 2004 solmi edustusjoukkueen kanssa ensimmäisen sopimuksensa.Caioli 2023, s. 47–49. ==== Ensimmäiset ammattilaiskaudet ja kansalaisuusongelmat (2005–2008) ==== Messi aloitti ammattilaisen sarjakauden 2005–2006 vain satunnaisilla otteluilla, koska hän ei ollut Euroopan unionin kansalainen.Caioli 2023, s. 61–62. Muun muassa Espanjan jalkapalloliiton ja LFP:n kiistojen jälkeen Messi päätyi hakemaan Argentiinan ja Espanjan kaksoiskansalaisuutta. Sen myötä hän sai pelata lopulta Barcelonassa espanjalaisstatuksella.Caioli s. 64. Barcelona voitti Mestarien liigan, mutta Messi ei ollut mukana loukkaantumisen vuoksi.Caioli 2023, s. 72–73.Shetty 2016, s. 25. Hän ehti pelata kauden aikana 25 ottelua, joissa hän teki kahdeksan maalia. Barcelona sijoittui kaudella 2006–2007 seurajoukkueiden MM- kilpailuissa ja Espanjan-sarjassa toiseksi. Messi viimeisteli sarjassa 14 maalia 26 ottelussa. Hän teki hattutempun Real Madridia vastaan ensimmäisenä Barcelona-pelaajana kahteen vuosikymmeneen.Shetty 2016, s. 36–38. Barcelona jäi kaudella 2007–2008 kolmanneksi, ja Messi viimeisteli kymmenen maalia 28 ottelussa. Mestarien liigassa hän teki jälleen kuusi maalia, mikä oli toiseksi eniten Cristiano Ronaldon jälkeen. Hän loukkaantui kauden aikana kahdesti siten, että toipuminen vaati noin kuukauden tauon.Perez 2018, s. 16. Joukkue voitti myös Copa del Reyn kukistaen finaalissa Athletic Bilbaon 4–1. ==== Suurimmat menestysvuodet ja kausiennätykset (2008–2012) ==== Barcelona voitti sarjakauden 2008–2009 ylivoimaisesti, minkä lisäksi se saavutti Mestarien liigan voiton. Messi teki Espanjan-sarjassa 23 maalia. Mestarien liigassa hän oli yhdeksällä maalillaan sarjan paras maalintekijä. Barcelona voitti myös Copa del Reyn, ja Messi teki turnauksessa kuusi maalia. Barcelona saavutti kaudella 2009–2010 Espanjan mestaruuden toisen kerran peräkkäin, ja Messi teki ennätykselliset 34 maalia. Messistä tuli myös Barcelonan historian nuorin yli sata sarjamaalia tehnyt pelaaja.Caioli 2023, s. 164. Messi sai myös uransa ensimmäisen seurajoukkueiden MM-kilpailujen Kultaisen pallon, kun Barcelona voitti mestaruuden päihittämällä Estudiantesin. Hän sai lisäksi uransa ensimmäisen maailman parhaalle pelaajalle myönnettävän Kultaisen pallon. Hän oli palkinnon historian nuorin voittaja ja ensimmäinen argentiinalainen.Caioli 2023, s. 154. Lisäksi hän sai uransa ensimmäisen Euroopan Kultaisen kengän. Barcelona voitti kaudella 2010–2011 sarjamestaruuden kolmannen kerran perättäin, ja Messi oli maalipörssin toinen 31 maalillaan. Mestarien liigassa Messi voitti maalintekijätilaston 12 maalillaan,Caioli 2023, s. 188. kun Barcelona voitti mestaruuden. Barcelona voitti myös Espanjan supercupin, ja Messi sai toisen Kultaisen pallonsa. Barcelona jäi kaudella 2011–2012 toiseksi, mutta Messi teki sen aikana historialliset 50 maalia, mikä toi hänelle uransa toisen Kultaisen kengän palkinnon. Messistä tuli lisäksi Barcelonan historian virallisten otteluiden paras maalintekijä.Caioli 2023, s. 212. Hän viimeisteli kauden aikana ennätykselliset 73 maalia seurajoukkueessa ja yhteensä 82 maalia, kun mukaan lasketaan sekä seurajoukkue- että maajoukkuepelit. Hän voitti myös Kolmannen perättäisen Kultaisen pallonsa ensimmäisen tavoin historian nuorimpana.Caioli 2023, s. 206. ==== Neljäs Kultainen pallo, loukkaantumisia ja 91 maalin ennätys (2012–2014) ==== Messi voitti Barcelonan kanssa sarjamestaruuden täyden satan pisteen potilla ja oli sen selvästi paras maalintekijä 46 maalillaan. Hänestä tuli ensimmäinen pelaaja, joka teki peräkkäin jokaista 19 sarjajoukkuetta vastaan maalin. Hänestä tuli myös sarjahistorian nuorin 200 maalia tehnyt pelaaja.Caioli 2023, s. 228. Messi rikkoi vuonna 2012 kaikkien aikojen kalenterivuoden ennätyksen viimeistelemällä 91 maalia seura- ja maajoukkueessa. Hän solmi Barcelonan kanssa jatkosopimuksen kesäkuulle 2018 asti ja voitti ennätyksellisen neljännen Kultaisen pallonsa.Perez 2018, s. 58. Barcelona sijoittui sarjakaudella 2013–2014 toiseksi ja Messi maalipörssissä niin ikään toiseksi 28 maalillaan. Hän kärsi kesken kauden loukkaantumisista, minkä vuoksi hän jäi pois useista otteluista. Messi solmi toukokuussa 2014 Barcelonan kanssa jälleen jatkosopimuksen, jonka oli tarkoitus kestää vuoteen 2019 asti. Messin vuosipalkka nousi 20 miljoonaan euroon, mikä teki hänestä maailman suuripalkkaisimman jalkapalloilijan. ==== MSN-kaudet (2014–2017) ==== Barcelonan uudeksi valmentajaksi kaudelle 2014–2015 tuli Luis Enrique kahden kauden sopimuksella. Joukkueessa pelasi Messin lisäksi jo Neymar, ja kaksikko sai täydennystä Luis Suárezista, minkä seurauksena hyökkäyskolmikko sai heidän etukirjaintensa mukaisesti lempinimen ”MSN”. Barcelona voitti sarjakauden 2014–2015. Messi nousi kauden aikana 252. maalillaan Espanjan sarjahistorian parhaaksi maalintekijäksi ja myös parhaaksi maalisyöttäjäksi. Hänestä tuli myös nuorin 300 sarjaottelua Barcelonassa pelannut pelaaja.Perez 2018, s. 59.Caioli 2023, s. 270. Barcelonan ja Real Madridin välisessä El Clásicossa hänestä tuli eniten maalisyöttöjä antanut pelaaja otteluiden historiassa.Caioli 2023, s. 271. Barcelona voitti 2014–2015 myös Mestarien liigan ja Copa del Reyn. Messi teki Neymarin ja Suárezin kanssa kaudella yhteensä 122 maalia. Barcelona voitti myös kauden 2015–2016, ja Messi teki kaudella 26 maalia. Messi teki kaudella uransa 300. sarjamaalin ja kaikkiaan 500. maalin,Caioli 2023, s. 298. minkä lisäksi hän voitti uransa viidennen Kultaisen pallon. Barcelona voitti kaudella jälleen Copa del Reyn 2–0 Sevillaa vastaan. Messi rikkoi Neymarin ja Suárezin kanssa edellisen kauden maalituloksensa tehtyään yhteensä 131 maalia. Barcelona jäi sarjakaudella 2016–2017 toiseksi, mutta Messi oli sijoituksesta huolimatta kauden ylivoimaisesti paras maalintekijä tehtyään 37 maalia 34 ottelussa. Barcelona voitti jälleen Copa del Reyn 3–1 Alavésia vastaan, ja Messi teki ottelussa yhden maalin ja syötti toisen. Lisäksi Barcelona voitti supercupin, ja Messi sai uransa neljännen Euroopan Kultaisen kengän. ==== Viimeiset kaudet (2017–2020) ==== Barcelona voitti sarjakauden 2017–2018 vain yhdellä tappiolla. Messi teki 34 maalia, voitti maalipörssin ja sai täyteen 350 sarjamaalia. Barcelona ilmoitti marraskuussa 2017 jatkaneensa sopimustaan Messin kanssa kauden 2020–2021 loppuun asti. Barcelona voitti sarjan jälleen ylivoimaisesti kaudella 2018–2019. Messi oli niin ikään selvästi paras maalintekijä 36 maalillaan. Mestarien liigassa Barcelona ylsi välieriin, ja Messi oli paras maalintekijä 12 maalillaan. Messi teki Mestarien liigassa 600. Barcelona-maalinsa, jota Sports Illustrated -lehti piti yhtenä kauden hienoimmista maaleista. Messi oli jälleen sarjan paras maalintekijä sarjakaudella 2019–2020, kun Barcelona jäi kokonaistuloksissa toiseksi. Mestarien liigassa Barcelona putosi neljännesvälierässä 2–8 Bayern Münchenia vastaan. Messi voitti vuoden 2019 päätteeksi kuudennen Kultaisen pallonsa ja ohitti viisi palkintoa saaneen Cristiano Ronaldon. Messi ilmoitti elokuussa 2020 haluvansa jättää Barcelonan välittömästi joukkueen sisäisten jännitteiden vuoksi. Hän kertoi, ettei enää osallistu seuran toimintaan ja halusi käyttää sopimuksen purkumahdollisuuden. Syyskuussa hän ilmoitti kuitenkin jatkavansa joukkueessa yhden kauden, sillä Barcelona piti kiinni Messin 700 miljoonan euron ulosottohinnasta. Messi olisi voinut haastaa Barcelonan oikeuteen, mitä hän ei kuitenkaan tehnyt. Messi oli viimeisellä Barcelona-kaudellaan jälleen sarjan paras maalintekijä 30 maalillaan, kun Barcelona sijoittui toisen kerran peräkkäin toiseksi. Hän teki joulukuussa 2020 Barcelona-uransa 644. maalin, joka on maailmanennätys yhdessä seurassa. === Paris Saint-Germain === Messi solmi 11. elokuuta 2021 sopimuksen ranskalaisen Paris Saint-Germainin kanssa. Kausipalkaksi ilmoitettiin 30 miljoonaa euroa nettona.Caioli s. 350. Sopimus oli kaksivuotinen ja sisälsi option kolmannesta vuodesta. Messin pelinumeroksi tuli 30, koska hänen aiempi numeronsa 10 oli käytössä Neymarilla. Messi pelasi ensimmäisen ottelunsa Ranskan sarjassa Stade de Reimsiä vastaan 29. elokuuta, kun hänet vaihdettiin Neymarin tilalle kentälle 66. peliminuutilla. Hänet valittiin vuonna 2021 seitsemmännen kerran maailman parhaaksi pelaajaksi. Messi voitti Ranskan pääsarjamestaruuden molemmilla kausillaan, ja hän pelasi yhteensä 58 ottelua ja teki 22 maalia. Lisäksi Messi voitti jälkimmäisellä kaudella Ranskan supercupin ja teki siinä yhden maalin. === Inter Miami === Yhdysvaltain Major League Soccer -sarjassa pelaava Inter Miami ilmoitti heinäkuussa 2023 tehneensä sopimuksen Messin kanssa. Sopimuksen arvo oli noin 150 miljoonaa dollaria ja sisälsi muun muassa 50–60 miljoonan dollarin vuosipalkan. Messi teki debyyttinsä seurassa Leagues Cup -ottelussa Cruz Azulia vastaan, jossa hän teki ottelun voittomaalin lisäajalla vapaapotkusta. Messi valittiin lokakuussa maailman parhaaksi pelaajaksi kahdeksannen kerran. Messi on saavuttanut Inter Miamissa sekä Leagues Cupin voiton vuonna 2023 että seuran historian ensimmäisen MLS Supporters’ Shieldin lokakuussa 2024. == Maajoukkueura == === Nuorten MM-mestaruus, olympiakulta ja ensimmäinen hattutemppu (2004–2012) === Messille tarjottiin paikkaa myös Espanjan maajoukkueessa, mutta hän valitsi Argentiinan.Caioli 2023, s. 54. Hän teki nuorten maajoukkuedebyyttinsä 29. kesäkuuta 2004 ystävyysottelussa Paraguayta vastaanPerez 2018, s. 46. ja oli mukana voittamassa alle 20-vuotiaiden MM- kilpailuja 2005.Caioli 2023, s. 58–59. Hän voitti sekä maalikuninkuuden kuudella maalillaan että parhaan pelaajan palkinnon.Messi: The Football Glory, s. 26, 28. Messi debytoi Argentiinan miesten maajoukkueessa 17. elokuuta 2005 ystävyysottelussa Unkaria vastaan Puskás Arenalla Budapestissa. Messistä tuli maailmanmestaruuskilpailuissa 2006 nuorin MM-turnauksessa pelannut argentiinalainen.Shetty 2016, s. 27. Messi oli mukana voittamassa olympiakultaa Pekingissä 2008, ja Ángel Di María teki olympiakullan ratkaisseen maalin osittain Messin syötöstä.Caioli s. 131–132. Kyseessä oli Argentiinan ensimmäinen arvokisamestaruus Copa Américan 1993 jälkeen.Shetty 2016, s. 106. Messi teki Etelä-Afrikassa pelattujen MM-kilpailujen 2010 karsinnoissa maalin Venezuelaa vastaan.Perez 2018, s. 50. Argentiina eteni puolivälieriin, jossa se häivisi Saksalle 4–0.Shetty 2016, s. 110. Messi teki maajoukkueuransa ensimmäisen hattutempun Argentiinan 3–1-voittoon päättyneessä ystävyysottelussa 29. helmikuuta 2012 Sveitsiä vastaan. === MM-kilpailujen paras pelaaja ja kaksi tappiollista Copa Américan loppuottelua (2013–2018) === Messi nousi kesällä 2013 Diego Maradonan maajoukkuemaalien ohi 35 maaliin johtaneella hattutempulla Guatemalaa vastaan. Edelle jäi 56 maalillaan Gabriel Batistuta. Argentiina hävisi MM-kilpailujen 2014 loppuottelussa Saksalle. Messi teki turnauksessa neljä maalia ja syötti yhden.Perez 2018, s. 51. Hänet palkittiin turnauksen parhaana pelaajana. Copa Américassa 2015 Argentiina sai hopeaa hävittyään finaalin Chileä vastaan. Messi teki 4–1 päättyneessä rangaistuspotkukilpailussa Argentiinan ainoan maalin. Argentiina kohtasi Chilen myös Copa Américan 2016 finaalissa, ja Chile voitti rangaistuspotkukilpailun lukemin 4–2. Ottelun jälkeen Messi ilmoitti lopettavansa uransa maajoukkueessa. Messi oli tällöin Argentiinan maajoukkueen paras maalintekijä tehtyään 55 maalia pelattuaan 113 maaottelua. Hän oli myös antanut yli 30 maalisyöttöä.Shetty 2016, s. 123. Hän sanoi runsas kuukausi myöhemmin pyörtäneensä päätöksensä ja jatkavansa edelleen maajoukkueuraansa. Messi vei Argentiinan MM-kilpailuihin 2018 tehtyään karsinnoissa hattutempun Ecuadoria vastaan. MM-kilpailuissa hän pelasi Argentiinan kaikki neljä ottelua ja teki maalin lohkopelissä Nigeriaa vastaan. === MM-kultaa ja kaksi Copa Américan mestaruutta (2018–) === Argentiina voitti vuoden 2021 Copa Américan. Messi teki turnauksessa seitsemän maalia, joista yhden loppuottelussa Brasiliaa vastaan. Messi voitti vuotta myöhemmin uransa ensimmäisen maailmanmestaruuden Qatarin MM-kilpailuissa. Hän viimeisteli turnauksessa seitsemän maalia, joista kaksi finaalissa Ranskaa vastaan. Hänet valittiin turnauksen parhaaksi pelaajaksi, ja hänestä tuli Argentiinan maajoukkueen historian paras maalintekijä MM-kilpailuissa. Messi ilmoitti ottelun jäävän maajoukkeuransa viimeiseksi. Hän pyörsi kuitenkin jälleen päätöksensä, tällä kertaa maailmanmestaruuden vuoksi. Argentiina voitti myös vuoden 2024 Copa Américan, jonka loppuottelussa se kukisti Kolumbian. Messi jätti finaalin kesken toisella puoliajalla loukkaantumisen takia. Messi teki ja syötti turnauksessa yhden maalin. Hän teki turnauksessa myös 109. maajoukkuemaalinsa, minkä myötä hän nousi maajoukkuemaalien määrässä toiseksi ohi iranilaisen Ali Daein. Edelle jäi Cristiano Ronaldo. == Pelaajakuva == === Pelityyli, ominaisuudet ja analyysit === Messi on luokiteltu usein jalkapallohistorian parhaiden pelaajien joukkoon ja joskus myös kiistatta parhaaksi. Hän on pelannut urallaan kaikilla hyökkäyspään pelipaikoilla sekä keskikentän hyökkäävillä pelipaikoilla. Messin vahvuuksiin luetaan muiden muassa peliäly, nopeus, pallokontrolli ja pallon kuljettaminen.Perez 2013, s. 10–11. Hänet luettiin vuonna 2015 maailman nopeimpien jalkapalloilijoiden joukkoon 32,5 kilometrin tuntivauhdillaan. Messi on luonteeltaan rauhallinen pelaaja,Shetty 2016, s. 50. ja häntä pidetään tyypillisesti laadukkaana pelinrakentajana, joka pystyy tekemään samalla maaleja.Shetty 2016, s. 98. Messi on pelannut koko uransa pelikentän oikealla puolella pelipaikkojen vaihtumisesta huolimatta. Hän oli kaudella kaudella 2007–2008 puhdas laitahyökkääjä, mutta Pep Guardiola otti käyttöön vuonna 2009 Barcelonassa ”valeysi”-taktiikan. Siinä Messi pudottautui keskikentälle ja muutti 4–3–3-muodostelman 4–2–4:ään. Menetelmän tavoitteena oli luoda ylivoimaa keskikentälle yhdessä muiden keskikenttäpelaajien kanssa, ja Messi sai enemmän tilaa syöttää pallo laitahyökkääjille. Valeysin rooli muutti Messin toimenkuvaa monipuolisemmaksi, ja hän palasi oikeaksi laitahyökkääjäksi vuonna 2014 yhdessä Neymarin ja Luis Suárezin kanssa muodostetussa hyökkäyskolmikossa. Hänen painopisteensä on kuitenkin siksi alhaalla, minkä ansiosta hän pystyy muita ketterämmin ja nopeammin vaihtamaan etenemissuuntaa ja pitämään palloa. Hänen voimakkaat jalkansa mahdollistavat lyhyet pyrähdykset ja pitävät pallokontrollin harhauttelun aikana. Messi aloittaa harhauttelujuoksunsa yleensä vasemman jalan ulkosyrjällä ja käyttää sisäterää laukaisuun tai syöttöön pelitoverilleen. Tehtyään maalin Messi usein tuulettaa katsoen ylöspäin ja osoittaen taivaalle molemmilla käsillään. Se on kunnianosoitus hänen isoäidilleen Celialle, joka kannusti ensimmäisten joukossa Messiä jalkapalloon ja tuki hänen alkutaipaleen kehitystään. Celia kuoli vuonna 1998, kun Messi oli 11-vuotias. === Vertailut === ==== Cristiano Ronaldo ==== Messiä pidetään portugalilaisen Cristiano Ronaldon ohella sukupolvensa ja usein myös kaikkien aikojen suurimpana jalkapalloilijana.Shetty 2016, s. 92. Ronaldo on tehnyt kokonaisuudessaan urallaan enemmän maaleja, mutta Messi on tehnyt niitä keskimäärin enemmän pelattuja otteluita kohden. Ronaldo on Messiä edellä muun muassa hattutempuissa sekä rangaistuspotku- ja puskumaaleissa, kun Messi on tehnyt huomattavasti enemmän maaleja rangaistusalueen ulkopuolelta. Vapaapotkumaaleissa he ovat lähes tasoissa: Messillä oli lokakuussa 2024 paria maalia enemmän. Messi on kuitenkin antanut urallaan selvästi enemmän maalisyöttöjä. Messi on voittanut Ronaldoa enemmän sarjamestaruuksia, kun taas Ronaldo on voittanut enemmän Mestarien liigan mestaruuksia ja tehnyt siellä Messiä enemmän maaleja. Maajoukkuetasolla Messi on saavuttanut muun muassa maailmanmestaruuden ja olympiakultaa, kun taas Ronaldo Euroopan-mestaruuden ja Kansojen liigan. Maajoukkuemaaleja Ronaldo on tehnyt enemmän sekä kokonaisuutena että ottelua kohden. Messi on valittu maailman parhaaksi pelaajaksi kahdeksasti ja Ronaldo viidesti, ja Messi on voittanut useammin Euroopan Kultaisen kengän. ==== Diego Maradona ==== Messiä on verrattu usein myös maanmieheensä Diego Maradonaan muun muassa samankaltaisen pelityylin, vasenjalkaisuuden ja ulkoisen olemuksen vuoksi. Maradonaa pidetään niin ikään yhtenä jalkapallohistorian parhaimmista pelaajista. Maradona pelasi Messin tavoin hyökkäävillä pelipaikoilla, ja molemmat heistä ovat johdattaneet maansa MM-kultaan sekä valittu turnauksen Kultaisen pallon voittajaksi. Messin ikään myös Maradona edusti seuratasolla Newell’s Old Boysia ja Barcelonaa. Monet Argentiinan kannattajat pitävät Maradonasta enemmän kuin Messistä tämän persoonan vuoksi. === Sponsorointi ja tulot === Messi on Ronaldon ohella urheiluhistorian ainoa joukkuelajien edustaja, joka on ansainnut urallaan yli miljardi dollaria. Talouslehti Forbes arvioi Messin vuonna 2020 ansaitsevan 126 miljoonaa dollaria, josta 92 miljoonaa palkkana ja 34 miljoonaa sponsorituloina. Hän oli maailman kolmanneksi eniten tienaava urheilija vuonna 2024 Ronaldon ja golfaaja Jon Rahmin jälkeen. Messi on solminut sponsorisopimuksia muun muassa Adidaksen, Pepsin ja EA Sportsin kanssa.Perez 2018, s. 54. Hän on käyttänyt muun muassa Adidas Nemeziz -nappulakenkiä ja toiminut muun muassa Gilletten, Turkish Airlinesin ja Tata Motorsin kansainvälisenä edustajana. Hän on tehnyt kesäkuusta 2021 lähtien ensimmäisenä urheilijana yhteistyötä teemaravintolaketju Hard Rock Cafen kanssa. Messi on ollut kansipelaajana FIFA-pelisarjan FIFA 13:ssa, 14:ssä, 15:ssä ja 16:ssa. Lisäksi hän on esiintynyt Pro Evolution Soccer -sarjan pelien PES 2009, PES 2010, PES 2011 ja eFootball PES 2020 kansikuvissa. == Julkisuuskuva == === Näkyvyys ja esiintyminen mediassa === Messi on tyypillisesti pidättyväinen julkisuudessa. Hän antaa haastatteluja valikoiden ja kertoo harvoin henkilökohtaisia mielipiteitään. Hänellä on maailman toiseksi seuratuin Instagram-tili Cristiano Ronaldon jälkeen yli puolella miljardilla seuraajallaan. Hänen Facebook-sivullansa on marraskuussa 2024 yli 117 miljoonaa tykkäystä, joten se on toiseksi eniten seurattu urheilujan sivu niin ikään Ronaldon jälkeen. Messin MM-kilpailujen 2022 aikoihin julkaisemalla kuvalla on Instagramin suurin tykkäysmäärä, yli 75 miljoonaa lokakuuhun 2024 mennessä. Kuvassa Messi nostaa kilpailujen palkintoa voitetun finaalin jälkeen. Messi on ollut esillä Time-lehden maailman sadan vaikutusvaltaisimman henkilön Time 100 -erikoisnumerossa vuosina 2011, 2012 ja 2023. World Press Photo valitsi hänen kuvansa MM-kilpailuista 2014 vuoden parhaaksi urheilukuvaksi. Hän katsoo kuvassa kaihoisasti maailmanmestaruuspokaalia Saksalle hävityn loppuottelun jälkeen. Espanjalaisen Álex de la Iglesian ohjaaman Messi-dokumenttielokuvan ensi-ilta oli elokuussa 2014 Venetsian elokuvajuhlilla. === Kohut === Messi sai osakseen kritiikkiä vieraillessaan vuonna 2015 Gabonissa, missä hänen oli tarkoitus muurata sinne rakennetun stadionin peruskivi. Ihmisoikeusjärjestöt tuomitsivat teon, koska maan silloista presidenttiä Ali Bongo Ondimbaa oli syytetty muun muassa lasten tapattamisesta. Messi solmi toukokuussa 2022 Saudi-Arabian kanssa sopimuksen turismin lähettäjyydestä. Häntä arvosteltiin siitä paljon maan heikon ihmisoikeustilanteen vuoksi. == Ura jalkapallon ulkopuolella == === Hyväntekeväisyys === Messi on ollut koko jalkapallouransa ajan mukana hyväntekeväisyydessä. Hän perusti vuonna 2007 Leo Messi Foundation -nimisen säätiön, jonka tarkoitus on auttaa hädänalaisia lapsia saamaan koulutusta ja terveydenhoitoa. Vuonna 2010 Messi valittiin Unicefin kansainväliseksi hyvän tahdon lähettilääksi. Messin vasemman jalan mukainen kullasta veistetty teos asetettiin maaliskuussa 2013 myyntiin säätiön kautta hieman yli viiden miljoonan dollarin hintaan. Tavoitteena oli antaa osa kerätyistä varoista kaksi vuotta aiemmin tapahtuneen Tōhokun maanjäristyksen ja tsunamin uhrien auttamiseksi. Messi sai kesäkuussa 2016 kunnianloukkauksesta 65 000 euroa vahingonkorvausrahoja sen jälkeen, kun La Razón -sanomalehti oli kirjoittanut hänestä alentavaan sävyyn MM-kilpailujen 2014 finaalin jälkeen. Rahasumma lahjoitettiin avustusjärjestölle Lääkärit ilman rajoja. Hän lahjoitti myös yli miljoona euroa koronaviruksen leviämisen estämiseksi maaliskuussa 2020. Puolet siitä myönnettiin sairaalatoiminnalle Barcelonassa ja puolet Argentiinaan. Messi ilmoitti samoihin aikoihin leikkaavansa Barcelona-joukkuetovereidensa kanssa palkkojaan 70 prosentilla, jotta seura ei ajautuisi konkurssiin koronaviruspandemian aiheuttamien rajoitusten vuoksi. Messin nappulakengät, joilla hän teki ennätyksellisen 644. seurajoukkuemaalinsa, lahjoitettiin helmikuussa 2021 Barcelonassa sijaitsevalle Museu Nacional d’Art de Catalunya -museolle. Kengät pidettiin esillä kuukauden ajan, kunnes ne huutokaupattiin syöpää sairastavien lasten hyväksi. === Yritystoiminta === Messi lanseerasi oman vaatemallistonsa ja avasi vuonna 2019 ensimmäisen vähittäismyyntiliikkeensä Barcelonaan. Hän julkaisi Más+-nimeä kantavan juoman kesäkuussa 2024 tavoitteenaan muistuttaa nesteytyksen tärkeydestä. Hän perusti saman vuoden syyskuussa 525 Rosario -tuotantoyhtiön, jonka on tarkoitus näyttää perheohjelmia ja ensiluokkaisia televisio-ohjelmia. Yhtiö on nimetty Messin kotikaupungin mukaan, ja sen päämaja sijaitsee Miamissa Yhdysvalloissa. == Yksityiselämä == Messi vihittiin lapsuuden rakastettunsa, argentiinalaisen Antonella Roccuzzon kanssa 30. kesäkuuta 2017 Messin kotikaupungissa Rosariossa. Roccuzzo opiskeli yliopistosssa hammaslääketiedettä ja on sittemmin menestynyt sosiaalisen median kautta. Heillä on kolme poikaa: Thiago (s. 2012), Mateo (s. 2015) ja Ciro (s. 2018). Perhe on uskonnolliselta vakaumukseltaan katolilainen. Messillä on kaksi jalkapalloa pelaavaa serkkua: Maxi ja Emanuel Biancucchi. Messillä on Argentiinan, Espanjan ja Italian kolmoiskansalaisuus. Messi asui vuosina 2001–2021 Barcelonassa, missä hän omistaa seitsemän miljoonan dollarin arvoisen kartanon. Rakennuksessa on muun muassa uima-allas, kuntosali ja oma jalkapallokenttä. Messi osti syyskuussa 2023 Fort Lauderdalesta Floridasta yli kymmenen miljoonaa dollaria maksaneen huvilan. Taloon kuuluu esimerkiksi kahdeksan makuuhuonetta, uima-allas, kuntosali ja kolmen auton autotalli. Messi omistaa Floridan alueella myös muita asuinrakennuksia. === Veronkiertoepäilykset === Panaman papereista selvisi, että Messi ja hänen isänsä ovat omistajina panamalaisessa Mega Star Enterprises -yhtiössä. Heinäkuussa 2016 heidät tuomittiin 4,1 miljoonan euron veropetoksesta 21 kuukauden mittaisiin ehdollisiin vankeusrangaistuksiin ja 3,7 miljoonan euron sakkoihin. Messi valitti tuomiosta, mutta korkein oikeus vahvisti tuomion toukokuussa 2017. == Kausitilastot == === Seurajoukkue === Päivitetty 20. helmikuuta 2025 Ottelut ja maalit seurajoukkuekausittain Joukkue Kausi Sarja Kansallinen cup Manner Muut Yhteensä Taso Ottelut Maalit Ottelut Maalit Ottelut Maalit Ottelut Maalit Ottelut Maalit Barcelona C 2003–2004 Tercera 10 5 — — — 10 5 Barcelona B 2003–2004 Segunda B 5 0 — — — 5 0 2004–2005 17 6 — — — 17 6 Yhteensä 32 11 — — — 32 11 Barcelona 2004–2005 Primera División 7 1 1 0 1 0 — 9 1 2005–2006 17 6 2 1 6 1 0 0 25 8 2006–2007 26 14 2 2 5 1 3 0 36 17 2007–2008 28 10 3 0 9 6 — 40 16 2008–2009 31 23 8 6 12 9 — 51 38 2009–2010 35 34 3 1 11 8 4 4 53 47 2010–2011 33 31 7 7 13 12 2 3 55 53 2011–2012 37 50 7 3 11 14 5 6 60 73 2012–2013 32 46 5 4 11 8 2 2 50 60 2013–2014 31 28 6 5 7 8 2 0 46 41 2014–2015 38 43 6 5 13 10 — 57 58 2015–2016 33 26 5 5 7 6 4 4 49 41 2016–2017 34 37 7 5 9 11 2 1 52 54 2017–2018 36 34 6 4 10 6 2 1 54 45 2018–2019 34 36 5 3 10 12 1 0 50 51 2019–2020 33 25 2 2 8 3 1 1 44 31 2020–2021 35 30 5 3 6 5 1 0 47 38 Yhteensä 520 474 80 56 149 120 29 22 778 672 Paris Saint-Germain 2021–2022 Ligue 1 26 6 1 0 7 5 — 14 11 2022–2023 32 16 1 0 7 4 1 1 25 23 Yhteensä 58 22 2 0 14 9 1 1 75 32 Inter Miami 2023 MLS 6 1 1 0 — 7 10 14 11 2024 19 20 — 3 2 3 1 25 23 2025 0 0 — 1 1 0 0 1 1 Yhteensä 25 21 1 0 4 3 10 11 40 35 Ura yhteensä 635 528 83 56 167 132 40 34 925 750 ;Huomiot === Maajoukkue === Päivitetty 26. marraskuuta 2024 Lionel Messin maajoukkuemaalit vuosittain Maajoukkue Vuosi Ottelut Maalit Argentiina U20 2004 2 3 2005 16 11 Yhteensä Yhteensä 18 14 Argentiina U23 2008 5 2 Yhteensä Yhteensä 5 2 Argentiina 2005 5 0 2006 7 2 2007 14 6 2008 8 2 2009 10 3 2010 10 2 2011 13 4 2012 9 12 2013 7 6 2014 14 8 2015 8 4 2016 11 8 2017 7 4 2018 5 4 2019 10 5 2020 4 1 2021 16 9 2022 14 18 2023 8 8 2024 11 6 Yhteensä 191 112 == Saavutukset == === Joukkuesaavutukset === ==== Seurajoukkue ==== ;Barcelona * Espanjan pääsarjamestaruus (10): 2004–2005, 2005–2006, 2008–2009, 2009–2010, 2010–2011, 2012–2013, 2014–2015, 2015–2016, 2017–2018, 2018–2019 * Copa del Rey (7): 2008–2009, 2011–2012, 2014–2015, 2015–2016, 2016–2017, 2017–2018, 2020–2021 * Espanjan supercup (8): 2005, 2006, 2009, 2010, 2011, 2013, 2016, 2018 * Mestarien liiga (4): 2005–2006, 2008–2009, 2010–2011, 2014–2015 * UEFA Super Cup (3): 2009, 2011, 2015 * Jalkapallon seurajoukkueiden maailmanmestaruus (3): 2009, 2011, 2015 Lähde: ;Paris Saint- Germain :Ranskan pääsarjamestaruus (2): 2022, 2023 :Ranskan supercup (1): 2022 Lähde: ;Inter Miami :Leagues Cup (1): 2023 : MLS Supporters’ Shield (1): 2024 Lähde: ==== Maajoukkue ==== * Maailmanmestaruus (1): 2022 * Alle 20-vuotiaiden maailmanmestaruus (1): 2005 * Jalkapallon olympiakulta (1): 2008 * Copa América (2): 2021, 2024 * Finalissima (1): 2022 Lähde: Caioli s. 375. === Henkilökohtaiset saavutukset === * Kultainen pallo/Fifan Kultainen pallo (8): 2009, 2010, 2011, 2012, 2015, 2019, 2021, 2023 * Euroopan Kultainen kenkä (6): 2009–2010, 2011–2012, 2012–2013, 2016–2017, 2017–2018, 2018–2019 * Fifan vuoden pelaaja (1): 2009 * Fifan vuoden pelaaja (The Best -palkinto) (3): 2019, 2022, 2023 * Fifa/FIFPro World XI (17): 2007, 2008, 2009, 2010, 2011, 2012, 2013, 2014, 2015, 2016, 2017, 2018, 2019, 2020, 2021, 2022, 2023 * Uefan Euroopan paras pelaaja (2): 2010–2011, 2014–2015 * Pichichi-palkinto (8): 2009–2010, 2011–2012, 2012–2013, 2016–2017, 2017–2018, 2018–2019, 2019–2020, 2020–2021 * Di Stéfano -palkinto (7): 2008–2009, 2009–2010, 2010–2011, 2014–2015, 2016–2017, 2017–2018, 2018–2019 * Mestarien liigan paras maalintekijä (6): 2008–2009, 2009–2010, 2010–2011, 2011–2012, 2014–2015, 2018–2019 * MM-kilpailujen paras pelaaja (2): 2014, 2022 * Argentiinan vuoden jalkapalloilija (16): 2005, 2007, 2008, 2009, 2010, 2011, 2012, 2013, 2015, 2016, 2017, 2019, 2020, 2021, 2022, 2023 === Kunniamerkit === * Presidentin vapaudenmitali (USA, 2025) ==Huomautukset== == Lähteet == * Messi: The Football Glory. Leo Messi Foundation, 2010. ISBN 978-846141229-7. * * * === Viitteet === }} == Aiheesta muualla == * Lionel Messin viralliset kotisivut * * Luokka:Vuonna 1987 syntyneet Luokka:Elävät henkilöt Luokka:Seulonnan keskeiset artikkelit